Tuan Guru Haji Muhammad Yunus Malim Nawar

Tuan Guru Haji Muhammad Yunus Malim Nawar atau nama sebenarnya Tuan Guru Haji Muhammad Yunus bin Haji Aqib.

 Kehidupan Awal 

Tuan Guru Haji Muhammad Yunus Bin Haji Aqib dilahirkan di Larut Matang, Taiping, Perak pada tahun 1864. Ayahnya Tuan Guru Haji Aqib merupakan seorang ulama' yang berasal dari Sumatera manakala ibunya Hajah Safiah berasal dari Pulau Pinang.

Anak sulung daripada kedua pasangan bahagia ini mula mendapat didikan serta asuhan dari ayahnya sendiri sebelum memasuki sebuah sekolah Melayu di Lahat, Ipoh. Selepas itu beliau berangkat ke Mekah dan menuntut ilmu di sana selama beberapa tahun. Di antara guru-gurunya ialah :

1. Tok Kenali - Mengaji selama 11 tahun ketika di Mekah
2. Syeikh Zainuddin Sumbawa

Kemungkinan besar dalam tempoh belasan tahun di Mekah, beliau sempat juga berguru dengan beberapa nama besar seperti :

1. Syeikh Wan Ahmad al-Fathani
2. Syeikh Wan Ali Kutan al-Kalantani
3. Syeikh Mukhtar Attarid Bogor 
4. Syeikh Nik Mat Kechik al-Fathani dan ramai lagi

 Bersahabat baik 

Ketika hayatnya, beliau bersahabat baik dengan Sohibus Samahah Tuan Guru Mufti Haji Wan Muhammad Merbol iaitu Mufti Pertama Perak, Tuan Halid Bandar dan Tuan Daud Keramat, Kampung Gajah.

Sekembalinya dari Mekah, beliau mula menetap di Kampung Sayong, Kuala Kangsar sambil berulang alik mengajar di Pekan Kuala Kangsar. Hasil kesepakatan beliau dengan beberapa orang sahabatnya, beliau memilih Kampung Batu Karang, Malim Nawar, Perak sebagai tempat barunya untuk berdakwah mengajar masyarakat mengenai hal ehwal hukum hakam Islam.

 Membuka sebuah pondok 

Tidak lama selepas itu, Tuan Guru mula membuka pondoknya sendiri di sebuah kampung yang berdekatan iaitu Kampung Tualang Sekah. Pondok Tualang Sekah pernah menerima zaman kegemilangannya apabila dihuni oleh ratusan pelajar pondok yang datang dari pelbagai pelosok daerah di Nusantara. Di antara anak muridnya ialah :

1. Tuan Guru Haji Yeop Majlis Bin Pandak Mohid, Lambor Kanan
2. Tuan Guru Haji Hashim Bin Haji Ibrahim, Layang-layang, Parit - Qadhi Besar Perak
3. Tuan Guru Haji Muhammad Bin Haji Mustafa, Jempol
4. Tuan Guru Haji Abdul Kahar Bin Abdul Jabar - Qadhi Teluk Intan
5. Tuan Guru Haji Abdul Wahab Bin Haji Saroji, Sungai Loi, Langat
6. Tuan Guru Haji Sulaiman Bin Haji Abdul Rahman, Telok Bakong
7. Tuan Guru Haji Din Bin Haji Mat Diah, Kampung Cheh, Kati, Kuala Kangsar
8. Tuan Guru Haji Abdul Rahman Bin Haji Muhammad Yunus, Tualang Sekah - Anaknya
9. Tuan Guru Haji Lop Ahmad Bin Haji Muhammad Yunus - Anaknya
10. Tuan Guru Haji Salleh Bin Taib, Teluk Dendang, Pulau Tiga
11. Tuan Guru Haji Ismail Bin Haji Ahmad, Teluk Sareh, Pulau Tiga
12. Tuan Guru Haji Sadri Bin Haji Osman, Kampung Malau, Gerik
13. Maulana Lebai Maadah Bin Layang, Kampung Jeram, Kuala Pilah
14. Tuan Guru Haji Mad Tahir, Kampung Tebing Tinggi, Malim Nawar

Tuan Guru Haji Muhammad Yunus merupakan seorang ulama' yang tegas dengan pendiriannya dan garang apabila mengajar. Suatu ketika dahulu, beliau pernah ditawarkan jawatan Mufti Perak dan Hakim, namun ditolaknya atas beberapa sebab. Ketika zaman pemerintahan Sultan Iskandar Shah, Tuan Guru Haji Muhammad Yunus sering diundang ke istana untuk membincangkan hal ehwal agama sehingga digelar oleh baginda Sultan dengan panggilan "Pelita Ugama".

 Jawatan 

Berikut merupakan beberapa jawatan yang pernah disandang oleh beliau :

1. Ahli Jawatankuasa Syariah Perak
2. Ahli Majlis Ulamak Negeri Perak

Di samping mengajar, Tuan Guru juga pernah mengarang beberapa buah kitab di antaranya ialah Masail Sibyan dan Risalah at-Takhlisiah.

Pernah dikisahkan oleh penduduk setempat bahawa Tuan Guru mempunyai karomah kurniaan Allah Taala. Beliau mampu berjalan di dalam hujan tanpa basah dan sering mengetahui apa yang dihajati oleh orang-orang yang ingin berjumpa dengannya (kasyaf). Ketika beliau berjalan, ramai yang gerun untuk berselisih dengannya kerana rasa hormat yang tinggi.

 Perkahwinan 

Pada tahun 1894, beliau telah dijodohkan dengan pasangannya yang bernama Mariam Binti Uda Dayak (M.1952). Hasil perkahwinannya ini, mereka dikurniakan 11 orang cahaya mata. 

 Meninggal Dunia  

Tuan Guru Haji Muhammad Yunus meninggal dunia pada tahun 1950 ketika berusia tahun 86 tahun dan dimakamkan di Tanah Perkuburan Islam Tualang Sekah, Malim Nawar (hadapan Masjid Jamek Kampung Tualang Sekah).